KIRJALLINEN KYSYMYS E-1912/99 esittäjä(t): Konstantinos Hatzidakis (PPE-DE) komissiolle. Heikkotasoista työtä toisesta Kreikalle suunnatusta yhteisön tukikehyksestä rahoitettavien pääteiden rakentamisessa.



Virallinen lehti nro 280 E , 03/10/2000 s. 0002 - 0003



KIRJALLINEN KYSYMYS E-1912/99 esittäjä(t): Konstantinos Hatzidakis (PPE-DE) komissiolle (29. lokakuuta 1999) Aihe: Heikkotasoista työtä toisesta Kreikalle suunnatusta yhteisön tukikehyksestä rahoitettavien pääteiden rakentamisessa Vastauksessaan edelliseen kysymykseeni (P-3016/98)(1), komissio tunnusti, että toisesta yhteisön tukikehyksestä rahoitettavassa pääteiden rakentamisessa Kreikassa on ilmennyt heikkotasoiseen työhön liittyviä suuria ongelmia. Se vakuutti seuraavansa tilannetta tiiviisti sekä tarvittaessa soveltavansa epäröimättä asianmukaisia säännöksiä. Voisiko komissio kertoa, onko sillä käytettävissään tuoreempia tietoja siitä, missä määrin heikkotasoista rakentamista esiintyy toisesta yhteisön tukikehyksestä yhteisrahoitettavien hankkeiden kokonaisuudessa sekä osoittavatko nämä tiedot, että heikkotasoisen työn osuus on vähentynyt ja että Kreikka on kuitenkin ryhtynyt välttämättömiin toimiin tällaisen työn jälkien korjaamiseksi? Mikäli näin ei ole, voiko komissio kertoa, mihin toimiin se aikoo ryhtyä, jotta tähän tärkeään kysymykseen alettaisiin vihdoin suhtautua vakavasti ja vastuut paikannettaisiin sinne minne ne kuuluvat? (1) EYVL C 297, 15.10.1999, s. 42. Michel Barnierin komission puolesta antama täydentävä vastaus (18. helmikuuta 2000) Kreikan viranomaisilta saatujen tietojen mukaan riippumaton laadunvalvontaelin (ESPEL) valvoi 1 025 hanketta kaikista Kreikassa yhteisön toisen tukikehyksen perusteella ohjelmakaudella 19941999 yhteisrahoitetuista töistä, mukaan lukien tiehankkeet. Valvontaelin teki 1 189 käyntiä paikalle toimintansa alusta (tammikuusta 1998) kesäkuuhun 1999. Puolet hankkeista tarkastettiin otannalla, loput järjestelmällisesti lokakuun 1998 kesäkuun 1999 välisenä aikana. Valvonnasta saatiin seuraavat tulokset: 224 hankkeessa ei ole moittimista tai niissä on vain vähäisiä puutteita, jotka urakoitsijat korjaavat (hankkeiden I laatuluokka); 272 hankkeessa on merkittäviä puutteita, jotka eivät vaikuta turvallisuuteen, mutta aiheuttavat suuria ylimääräisiä huoltokustannuksia, jotka vähennetään kyseisille urakoitsijoille suoritettavista maksuista (hankkeiden II laatuluokka); 19 tarkastetussa hankkeessa on vakavia puutteita, joita ei voida korjata, ja urakoitsijoiden on tehtävä työ uudelleen omalla kustannuksellaan (hankkeiden III laatuluokka). Komissio katsoo, ettei se tässä vaiheessa vielä ole voinut saada käyttöönsä tietoja, joiden perusteella se voisi vahvistaa, että töiden laadun on jo havaittu parantuneen. Komissio on kuitenkin vakuuttunut siitä, että ESPEL:n pitkän aikavälin toimet johtavat tilanteen suotuisaan kehittymiseen. Kreikan viranomaiset ovat ryhtyneet ESPEL:n eri kertomusten perusteella seuraaviin toimiin: Kansallinen talousministeriö toimittaa ilmoitustensa mukaisesti kyseisten hankkeiden hallinnoinnista vastaaville julkisille elimille kaikki ESPEL:n yksittäiset kertomukset, joissa tuodaan esille laadullisia puutteita, ja vaatii niitä aloittamaan lainmukaiset toimet. Ministeriö toimittaa edellä mainittuja II ja III laatuluokan hankkeita koskevat asiakirjat myös julkisten töiden tarkastuselimelle, jotta tämä valvoisi hallinnoinnista vastuussa olevien elinten toteuttamaa seurantaa, erityisesti eri lakisääteisten toimenpidekokonaisuuksien soveltamista, mukaan lukien taloudelliset seuraamukset. Ministeriö toimittaa viran puolesta myös III laatuluokan hankkeita koskevat asiakirjat yleiselle syyttäjävirastolle. Komissiolla ei tällä hetkellä ole käytettävissään konkreettisia tietoja eri asiakirja-aineistojen tilanteesta. Kreikan viranomaiset ovat kuitenkin antaneet komissiolle tiedoksi, että virheet on useissa tapauksissa jo korjattu tai kyseisille töille suoritettavia maksuja vähennetty. Toisaalta edellä mainittujen tarkastajien suorittamalla valvonnalla saataisiin ajan tasalla oleva rekisteri julkisten töiden yrityksistä, jotka eivät noudata kyseistä menettelyä. Komissio valvoo, että Kreikan viranomaiset antavat sille rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta annetun asetuksen (EY) N:o 1681/94(1) mukaisesti muodollisesti tiedoksi kyseisestä tilanteesta johtuvat sääntöjenvastaisuudet. Komissio aikoo kehottaa Kreikan viranomaisia seuraamaan tiiviisti kyseisen asiakirja-aineiston tilannetta ja sen vaikutuksia talousarvioon. (1) EYVL L 178, 12.7.1994.